Hallituksen riveistä on Turun puukkohyökkäyksen jälkeen vaadittu entistä pontevammin uuden tiedustelulain voimaansaattamista mahdollisimman nopeasti. Myös poliisilaitoksen johto Itä-Suomessa pitää tiedonhankinnan keinovalikoiman laajentamista erittäin tarpeellisena.

– Näissä tilanteissa on todella tärkeää hiljaisen tai ennakoidun tiedon saaminen jo silloin, kun meillä ei vielä ole syytä epäillä rikosta tai esitutkinta ei vielä ole käynnistynyt, Itä-Suomen poliisilaitoksen päällikkö Taisto Huokko sanoo.

Tutkintakynnyksen ylityttyä tilanne on Huokon mukaan toinen.

– Sen jälkeen poliisilla kyllä on erittäin hyvät keinot selvittää rikoksia Suomessa.

"Kostomielialalle ei saa antaa tilaa"

Huokko korostaa, että tavallisten ihmisten ei Turun hyökkäyksen jälkikuohuissakaan ole viisasta muuttaa käytöstään arkielämässä tai olla uudella tavalla varuillaan. Huokon mukaan viranomaisiin kannattaa kuitenkin olla yhteydessä, jos havaitsee ympäristössään jotain "outoa tai kummallista", joka huolestuttaa.

– Tietysti tämä Turun tapahtuma on ollut järkyttävä. Itse kunkin tässä on hyvä käsitellä pelko pois, mutta sen jälkeen on hyvä lähteä elämään arkea niin kuin aiemminkin.

Huokko on murheissaan tiedoista, joiden mukaan turvapaikanhakijat ja maahanmuuttajat ovat Turun tapahtumien jälkeen joutuneet silmätikuiksi ja kohdanneet vihamielisyyttä.

– Ei pidä lähteä vastakkainasetteluun, ja minkäänlaiselle kostomielialalle ei saa antaa tilaa, Huokko sanoo.